b'\n_START_ARTICLE_\nFingerpori\n_START_PARAGRAPH_\nFingerpori on Pertti Jarlan piirt\xc3\xa4m\xc3\xa4 ja k\xc3\xa4sikirjoittama suomalainen strippisarjakuva. Sit\xc3\xa4 alettiin julkaista Helsingin Sanomissa helmikuussa 2007, ja nykyisin se ilmestyy my\xc3\xb6s lukuisissa muissa suomalaisissa sanomalehdiss\xc3\xa4. Sen stripeist\xc3\xa4 on koottu useita sarjakuva-albumeita._NEWLINE_Sarjakuvan keskeisin ymp\xc3\xa4rist\xc3\xb6 on kuvitteellinen suomalainen pikkukaupunki, Fingerpori. Sarjakuvan p\xc3\xa4\xc3\xa4henkil\xc3\xb6 on silm\xc3\xa4lasip\xc3\xa4inen Heimo Vesa. H\xc3\xa4nen lis\xc3\xa4kseen stripeiss\xc3\xa4 esiintyy useita muita kaupunkilaisia, kuten paikallisessa kahvilassa ty\xc3\xb6skentelev\xc3\xa4 r\xc3\xa4\xc3\xa4v\xc3\xa4suinen Rivo-Riitta. Fingerporilaisten ohella sarjakuvassa on n\xc3\xa4hty my\xc3\xb6s muun muassa paavi, Mustanaamio, H\xc3\xa4m\xc3\xa4h\xc3\xa4kkimies, Spede Pasanen, Kimi R\xc3\xa4ikk\xc3\xb6nen, Adolf Hitler ja marsalkka Mannerheim._NEWLINE_Fingerporin huumori on pitk\xc3\xa4lti kielellist\xc3\xa4 ja perustuu useimmiten erilaisiin sanaleikkeihin ja vitseihin. Vaikka Fingerporissa on jonkin verran my\xc3\xb6s poliittista satiiria, se ei tekij\xc3\xa4ns\xc3\xa4 mukaan ole poliittinen sarjakuva vaan pyrkii puhtaasti lukijan huvittamiseen: \xe2\x80\x9dV\xc3\xa4\xc3\xa4nn\xc3\xa4n vitsi\xc3\xa4 keinolla mill\xc3\xa4 hyv\xc3\xa4ns\xc3\xa4. Tarkoitus ei ole niink\xc3\xa4\xc3\xa4n pohdiskella kuin viisastella.\xe2\x80\x9d\n_START_SECTION_\nJulkaisuhistoria\n_START_PARAGRAPH_\nFingerporin alkumuoto oli saman tekij\xc3\xa4n sarjakuva Karl-Barks-Stadt, joka voitti kolmannen palkinnon pohjoismaisen sarjakuvakilpailun strippisarjassa Kemin sarjakuvap\xc3\xa4ivill\xc3\xa4 vuonna 2006. Palkintoraadin lausunnon mukaan Karl-Barks-Stadt oli \xe2\x80\x9dkerrassaan hyvin piirretty sarja, jonka niukkaeleiset hahmot antavat ilmeikk\xc3\xa4\xc3\xa4n el\xc3\xa4m\xc3\xa4n stripin kertomalle vitsille\xe2\x80\x9d. Palkinnon j\xc3\xa4lkeen Karl-Barks-Stadt ilmestyi marraskuun 2006 ajan Ilta-Sanomissa kuukauden kotimaisena sarjakuvana. Karl-Barks-Stadt oli Jarlan ensimm\xc3\xa4inen jatkuva sarjakuva, aiemmin h\xc3\xa4n oli tehnyt lyhyit\xc3\xa4 yksitt\xc3\xa4issarjakuvia huumorilehti Pahkasikaan (1993\xe2\x80\x932000) ja ty\xc3\xb6skennellyt kuvittajana yritysmaailmassa muun muassa Trainers\xe2\x80\x99 Houselle._NEWLINE_Vuodenvaihteessa 2006\xe2\x80\x932007 Helsingin Sanomat etsi sivuilleen uutta kotimaista sarjakuvaa, ja lehden sarjakuvatoimittaja Eeva Lepist\xc3\xb6 kiinnitti huomionsa Karl-Barks-Stadtiin. Fingerporiksi uudelleennimetty sarjakuva alkoi ilmesty\xc3\xa4 Helsingin Sanomissa 5. helmikuuta 2007. Se korvasi lehdess\xc3\xa4 yli 40 vuotta ilmestyneen Tiikeri-sarjakuvan, jonka tekij\xc3\xa4 Bud Blake oli j\xc3\xa4\xc3\xa4nyt el\xc3\xa4kkeelle vuonna 2004. _NEWLINE_Ensimm\xc3\xa4inen Fingerpori-albumi ilmestyi huhtikuussa 2008 sarjakuvakustantamo Arktisen Banaanin julkaisemana. Albumi, kuten koko sarjakuvakin, sai vaihtelevan vastaanoton. Helsingin Sanomissa professori Olli Alho arvosteli Fingerporia siit\xc3\xa4, ett\xc3\xa4 sen huumori perustuu liikaa homonyymisanaleikeille, jotka eiv\xc3\xa4t jaksa kiinnostaa aikuista lukijaa. Sarjan \xe2\x80\x9druumiin- ja sielunmaisemaa\xe2\x80\x9d h\xc3\xa4n vertasi kirjallisuudentutkija Mihail Bahtinin m\xc3\xa4\xc3\xa4rittelem\xc3\xa4\xc3\xa4n groteskiin realismiin ja sen edustajiin, kuten Fran\xc3\xa7ois Rabelais\xe2\x80\x99hen. Arvostelu p\xc3\xa4\xc3\xa4tyi sittemmin kopioituna Fingerpori-albumien alkusivuille. Plaza.fi:n Kaistan arvostelussa Fingerporia sen sijaan kehuttiin \xe2\x80\x9dparhaaksi kotimaiseksi uutuussarjaksi pitk\xc3\xa4\xc3\xa4n aikaan\xe2\x80\x9d, ja Suomen Kuvalehden arvostelussa Jarlaa kiitettiin suomalaisen puujalkahuumorin nostamisesta uudelle ja tuoreelle tasolle._NEWLINE_Fingerporia on k\xc3\xa4\xc3\xa4nnetty my\xc3\xb6s ruotsiksi, norjaksi, tanskaksi ja englanniksi. Vuonna 2014 julkaistiin englanninkielinen kokoelmateos Fingerpori from Finland, jonka stripit olivat k\xc3\xa4\xc3\xa4nt\xc3\xa4neet Jarla ja Vesa Kataisto.\n_START_SECTION_\nFingerporin kaupunki\n_START_PARAGRAPH_\nFingerpori on pieni rannikkokaupunki, joka sijaitsee m\xc3\xa4\xc3\xa4rittelem\xc3\xa4tt\xc3\xb6m\xc3\xa4ss\xc3\xa4 osassa Suomea. Sen pohjoinen rajanaapuri on Mordor ja etel\xc3\xa4inen Vatikaani. Tarun mukaan kaupungin perustivat viikingit, jotka eiv\xc3\xa4t p\xc3\xa4\xc3\xa4sseet palaamaan kotiinsa, koska merihirvi\xc3\xb6 s\xc3\xb6i heid\xc3\xa4n laivansa. My\xc3\xb6hemmin kaupunkia on tehnyt tunnetuksi muun muassa talvisodan aikainen Fingerporin prikaati, jonka hidas matka kohti rintamaa p\xc3\xa4\xc3\xa4ttyi lopulta joukon pakenemiseen kokonaisuudessaan laivalla Ruotsiin. Toisen maailmansodan j\xc3\xa4lkeen itse Adolf Hitler piiloutui Fingerporiin, koska havaitsi kaupungin olevan otollista maaper\xc3\xa4\xc3\xa4 fasismille._NEWLINE_Nykyp\xc3\xa4iv\xc3\xa4n Fingerporissa on 3\xc2\xa0600 asukasta, kevytt\xc3\xa4 teollisuutta sek\xc3\xa4 \xe2\x80\x9dkansainv\xc3\xa4lisestikin keskustelua her\xc3\xa4tt\xc3\xa4nyt\xe2\x80\x9d Tiedekeskus Fingerpoli. Kaupungin valtapuolue on keskusta, jolla on 75\xc2\xa0% kaupunginvaltuuston paikoista (tilanne vuonna 2008); muihin valtuustossa edustettuihin poliittisiin ryhmiin kuuluvat muun muassa kommunistit ja natsit. T\xc3\xa4rkeimpiin n\xc3\xa4ht\xc3\xa4vyyksiin kuuluvat kuplahallitekniikalla toteutettu Fingerporin uusi kirkko sek\xc3\xa4 fasistista klassismia edustava Fingerporin kaupungintalo, jonka Albert Speer piirsi tupakka-askin kanteen vieraillessaan Lapissa vuonna 1944. _NEWLINE_Pertti Jarlan mukaan h\xc3\xa4nen alkuper\xc3\xa4inen visionsa oli luoda kaupungista jonkinlainen \xe2\x80\x9dit\xc3\xa4saksalainen Ankkalinna\xe2\x80\x9d. T\xc3\xa4h\xc3\xa4n viittasi my\xc3\xb6s sen ensimm\xc3\xa4inen nimi Karl-Barks-Stadt, yhdistelm\xc3\xa4 it\xc3\xa4saksalaisesta Karl-Marx-Stadtista (nykyisin Chemnitz) ja Ankkalinnan luoneesta sarjakuvapiirt\xc3\xa4j\xc3\xa4st\xc3\xa4 Carl Barksista. Kaupungin nimi kuitenkin vaihdettiin, kun sarjakuva p\xc3\xa4\xc3\xa4si Helsingin Sanomiin. Lehden kulttuuritoimituksen esimies Saska Saarikoski pyysi Jarlaa korvaamaan Karl-Barks-Stadtin helpommalla nimell\xc3\xa4, ja t\xc3\xa4m\xc3\xa4 p\xc3\xa4\xc3\xa4tyi Fingerporiin, koska ajatteli sen kuulostavan pienelt\xc3\xa4 rannikkokaupungilta. Nykyinen Fingerporin kaupunki edustaa Jarlan mukaan \xe2\x80\x9dkaurism\xc3\xa4kel\xc3\xa4isesti j\xc3\xa4m\xc3\xa4ht\xc3\xa4nytt\xc3\xa4, ei kovin modernia nyky-Suomea\xe2\x80\x9d, joka muistuttaa visuaalisesti enemm\xc3\xa4n 1970-lukua kuin 2010-lukua.\n_START_SECTION_\nFingerporin maailma\n_START_PARAGRAPH_\nFingerpori ei sarjakuvana ole sidottu yhteen aikatasoon. Jarla on piirt\xc3\xa4nyt lukuisia p\xc3\xa4\xc3\xa4henkil\xc3\xb6iden, etenkin Heimo Vesan, lapsuuteen ja nuoruuteen sijoittuvia strippej\xc3\xa4. Osa stripeist\xc3\xa4 sijoittuu kauemmas historiaan, ja niiss\xc3\xa4 esiintyy sek\xc3\xa4 p\xc3\xa4\xc3\xa4henkil\xc3\xb6iden esivanhempia ett\xc3\xa4 tunnettuja historiallisia hahmoja, kuten Pekka Siitoin, Adolf Hitler ja marsalkka Mannerheim. Lis\xc3\xa4ksi sarjakuvassa esiintyy muista sarjakuvista tuttuja hahmoja, jotka toimivat vuorovaikutuksessa Fingerporin asukkaiden kanssa: vakiohahmoihin kuuluvan Mustanaamion lis\xc3\xa4ksi Fingerporissa on n\xc3\xa4hty supersankareita kuten H\xc3\xa4m\xc3\xa4h\xc3\xa4kkimies, Ter\xc3\xa4smies ja Batman, Disney-hahmoja kuten Mikki Hiiri ja Aku Ankka, sek\xc3\xa4 suuri joukko muita tunnettuja hahmoja kuten Jaska Jokunen, Rip Kirby, Kieku ja Kaiku, Uppo-Nalle ja Pekka Puup\xc3\xa4\xc3\xa4. _NEWLINE_Pertti Jarlan mukaan Fingerpori on h\xc3\xa4nelle \xe2\x80\x9djonkinlainen vaihtoehtoinen universumi\xe2\x80\x9d, jonka puitteissa h\xc3\xa4n voi k\xc3\xa4ytt\xc3\xa4\xc3\xa4 sek\xc3\xa4 todellisia ett\xc3\xa4 kuvitteellisia hahmoja eri aikakausilta: \xe2\x80\x9dP\xc3\xa4\xc3\xa4tin heti alussa, ett\xc3\xa4 Fingerporissa voi olla mit\xc3\xa4 vain. Ei kannata sitoa k\xc3\xa4si\xc3\xa4\xc3\xa4n v\xc3\xa4ltt\xc3\xa4m\xc3\xa4ll\xc3\xa4 ristiriitaisuuksia.\xe2\x80\x9d Suomalaista huumoria tutkinut perinteentutkimuksen professori Seppo Knuuttila pit\xc3\xa4\xc3\xa4 Fingerporia 2000-luvulle tyypillisen intertekstuaalisen vitsailun erinomaisena edustajana. Kun sarjakuvastripin vitsi perustuu esimerkiksi historiasta tai toisesta sarjakuvasta lainattuun hahmoon, se vaatii lukijaltaan yleissivistyst\xc3\xa4 ja kulttuurin tuntemusta. Knuuttilan mukaan \xe2\x80\x9dFingerpori vaatii kompetenssia. Ei kovin paljon, mutta aivan sopivasti.\xe2\x80\x9d\n_START_SECTION_\nKiistat\n_START_PARAGRAPH_\nJoitakin Fingerpori-sarjakuvastrippej\xc3\xa4 on arvosteltu mauttomuudesta. Helsingin Sanomat poisti 4. toukokuuta 2010 ilmestyneen Fingerpori-sarjakuvastripin verkkosivuiltaan kertoen syyksi sen, ett\xc3\xa4 se loukkasi poikkeuksellisen monia lukijoita. Stripiss\xc3\xa4 oli kuvattuna natsisotilas ostamassa "vapaan juutalaisen saippuaa". Jarla kirjoitti Helsingin Sanomien yleis\xc3\xb6nosastoon vastineen, jossa h\xc3\xa4n pyysi anteeksi sarjakuvansa aiheuttamaa pahaa mielt\xc3\xa4. Jarlan mukaan stripin tavoitteena oli nauraa "tietynlaiselle puolivillaiselle eettisyydelle", ja vastineellaan h\xc3\xa4n halusi selvent\xc3\xa4\xc3\xa4 vitsin ideaa sek\xc3\xa4 pahoitella sen loukkaavuutta. Kirjoituksen alkuper\xc3\xa4inen otsikko oli "Fingerporin harhalaukaus", mutta Helsingin Sanomien toimitus muutti sen muotoon "Pyyd\xc3\xa4n anteeksi Fingerporin lukijoilta"._NEWLINE_Toinen paljon palautetta aiheuttanut aihe on ollut uskonnon kustannuksella vitsailu. Koko sarjakuvauransa "pahimmat haukut" Jarla kertoo saaneensa Jeesuksen hahmon k\xc3\xa4ytt\xc3\xa4misest\xc3\xa4 Fingerporissa. \xe2\x80\x9dUskonnolliset aiheet huumorisarjakuvissa koetaan n\xc3\xa4k\xc3\xb6j\xc3\xa4\xc3\xa4n viel\xc3\xa4kin loukkaaviksi. Tanskassa kohua aiheuttanutta Muhammad-pilapiirrosjupakkaa kummasteltiin Suomessa, mutta ei meid\xc3\xa4nk\xc3\xa4\xc3\xa4n kirkkomme piiriss\xc3\xa4 n\xc3\xa4k\xc3\xb6j\xc3\xa4\xc3\xa4n niin kovin suvaitsevaisia olla\xe2\x80\x9d, Jarla sanoi Apu-lehden haastattelussa 2009.\n_START_SECTION_\nJulkaisut\n_START_PARAGRAPH_\nSanomalehdiss\xc3\xa4 ilmestyneit\xc3\xa4 Fingerpori-strippej\xc3\xa4 on julkaistu kovakantisina kokooma-albumeina. Niiden rinnalla on julkaistu pehme\xc3\xa4kantisia Pikku-Fingerporeja, joissa on sanomalehtistrippien lis\xc3\xa4ksi pidempi\xc3\xa4 Fingerpori-tarinoita ja vierailevien taiteilijoiden sarjakuvia. Molempien julkaisija on sarjakuvakustantamo Arktinen Banaani.\n_START_SECTION_\nElokuva\n_START_PARAGRAPH_\nFingerporista on tekeill\xc3\xa4 samanniminen elokuva, komedia, jonka ohjaa Mikko Kouki ja sen p\xc3\xa4\xc3\xa4osissa ovat Kari V\xc3\xa4\xc3\xa4n\xc3\xa4nen (Homelius), Jenni Kokander (Rivo-Riitta), Santtu Karvonen (Heimo Vesa), Pirjo Lonka (Krapula-P\xc3\xa4ivi) ja Aku Hirviniemi (Allan Kurma). Solar Filmsin elokuvan tuottaa Nina Laurio. Elokuva kuvataan Turussa ja se saa ensi-iltansa syksyll\xc3\xa4 2019.\n_START_SECTION_\nTeatteri\n_START_PARAGRAPH_\nFingerporista on tehty useampia teatterin\xc3\xa4yt\xc3\xb6ksi\xc3\xa4, etenkin useamman kes\xc3\xa4teatterin voimin.'